text: [{"text_idx": "#000003", "text": "Misbun \u2018laris\u2019, terima lima tawaran dari luar negara"}, {"text_idx": "#000005", "text": "Tanpa mendedahkan senarai negara yang cuba memancingnya, Misbun berkata antara yang berminat mendapatkan khidmatnya itu dari negara jiran, manakala terdapat juga tawaran baginya untuk membimbing skuad senior."}, {"text_idx": "#000006", "text": "\u201cSebenarnya dari dulu lagi sudah ada (tawaran) malah dalam beberapa minggu lalu setelah mereka tahu saya telah diberhentikan, namun saya mahu rehat dahulu."}, {"text_idx": "#000007", "text": "\u201cKesemuanya bergantung kepada syarat tertentu yang saya letakkan, jika mereka setuju baru saya terima,\u201d katanya pada sidang media di sini, hari ini."}, {"text_idx": "#000008", "text": "Misbun, yang memerlukan masa memikirkan tawaran diterimanya berkata buat masa ini, beliau akan memberi tumpuan terlebih dahulu dalam aspek pembangunan akar umbi di Kelab Badminton Nusa Mahsuri, yang diterajui beliau dan adik beradiknya."}, {"text_idx": "#000009", "text": "Misbun memberi bayangan beliau tertarik melatih pemain Thailand, Singapura dan Eropah, memandangkan pemain mereka mempunyai potensi untuk mara lebih jauh."}, {"text_idx": "#000010", "text": "\u201cBerdasarkan tawaran diterima, terdapat pemain mereka yang menduduki 10 terbaik,\u201d katanya sambil mengharapkan sentuhannya di luar nanti, mampu melahirkan seorang lagi pemain nombor satu dunia."}, {"text_idx": "#000012", "text": "Dalam pada itu, Misbun tidak menolak kemungkinan untuk membawa adik yang juga bekas pemain beregu negara Datuk Seri Jalani Sidek sebagai pembantunya, sekiranya beliau berkelana di luar negara kelak."}, {"text_idx": "#000014", "text": "Walaupun sudah berusia 63 tahun, beliau mengakui masih belum puas dalam dunia sukan badminton dan bersedia menurunkan ilmu dimilikinya kepada pemain dari luar, setelah pernah mencurah bakti bersama BAM sebelum ini."}, {"text_idx": "#000015", "text": "Selasa lepas, BAM mengesahkan Misbun secara rasmi meninggalkan badan induk sukan itu dan menganggap kemelut antara kedua-dua pihak telah selesai."}, {"text_idx": "#000016", "text": "Misbun pada 9 Ogos lepas, dilaporkan sudah menghantar surat jawapan berhubung tawaran diberikan BAM, dalam usaha memujuknya kembali susulan penamatan kontrak selaku Pengarah Kejurulatihan Perseorangan Remaja ABM, bulan lepas."}, {"text_idx": "#000023", "text": "Bekalan kritikal, Putra tuntut jawapan pemain industri beras utama negara"}, {"text_idx": "#000027", "text": "Polis terima laporan pelajar Tingkatan 1 dipukul, ditendang"}]